31997D0296
L 122/21
JURNALUL OFÍCIAL AL UNIUNII EUROPENE
DECIZIA COMISIEI
din 22 aprilie 1997
de stabilire a listei țărilor terțe din care provin produse pescărești al căror import este autorizat pentru consumul uman
(Text cu relevanță pentru SEE)
(97/296/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de alcătuire, pentru o perioadă limitată, a listelor provizorii cu unitățile din țări terțe de la care statele membre sunt autorizate să importe anumite produse de origine animală, produse pescărești sau moluște bivalve vii (1), modificată și completată de Decizia 97/34/CE (2), în special articolul 2 alineatul (2),
întrucât Comisia a stabilit condițiile speciale privitoare la importul de produse pescărești din anumite țări terțe;
întrucât Decizia 95/328/CE (3) a Comisiei prevede un certificat de sănătate animală standard pentru importurile de produse pescărești provenind din țări terțe neincluse încă în respectivul tip de decizie;
întrucât Decizia 97/20/CE (4) a Comisiei stabilește lista țărilor terțe din care provin moluște bivalve, echinoderme, tunicate și gasteropode marine, în orice formă al căror import este autorizat pentru consumul uman;
întrucât este în prezent necesar să se alcătuiască o listă cu acele țări terțe care satisfac condițiile de echivalență menționate la articolul 2 alineatul (2) din Decizia 95/408/CE și care sunt prin urmare capabile să garanteze faptul că produsele pescărești exportate în Comunitate îndeplinesc cerințele de sănătate de protecție a consumatorului enunțate în Directiva 91/493/CEE a Consiliului, care stipulează condițiile de sănătate de producere și comercializare a produselor pescărești (5);
întrucât respectiva listă trebuie să includă și acele țări terțe deja menționate în decizii speciale, precum și țările terțe care îndeplinesc condițiile prevăzute la articolul 2 alineatul (2) și pentru care se poate alcătui o listă provizorie de unități autorizate în conformitate cu procedura prevăzută în Decizia 95/408/CE;
întrucât, pentru a nu se crea disfuncționalități în practicile comerciale tradiționale, articolul 11 alineatul (7) din Directiva 91/493/CEE se aplică în continuare, pentru o perioadă limitată, produselor pescărești importate din țări terțe încă neincluse în respectiva listă;
întrucât respectiva listă a țărilor terțe este alcătuită fără a se aduce atingere prevederilor din reglementările naționale sau comunitare privitoare la protecția sănătății animalelor sau a mediului;
întrucât măsurile prevăzute în prezenta decizie sunt în conformitate cu avizul comitetului veterinar permanent,
ADOPTĂ PREZENTA DECIZIE:
Articolul 1
Anexa prezentului document stabilește lista țărilor terțe care îndeplinesc condițiile stipulate de articolul 2 alineatul (2) din Decizia 95/408/CE privind condițiile de alcătuire, pentru o perioadă limitată, a unor liste provizorii cu unitățile din țări terțe de la care statele membre sunt autorizate să importe anumite produse de origine animală, produse pescărești sau moluște bivalve vii.
Articolul 2
(1) Fără a aduce atingere prevederilor legate de protecția sănătății animalelor sau a mediului înconjurător, statele membre se asigură că produsele pescărești în orice formă destinată consumului uman, sunt importate numai din țările terțe menționate în lista anexată.
(2) Prevederile alineatului (1) nu se aplică produselor pescărești importate provenind de la unități autorizate în temeiul procedurii prevăzute la articolul 11 alineatul (6) din Directiva 91/493/CEE.
Articolul 3
(1) Fără a aduce atingere prevederilor articolului 2, până la data de 1 iulie 1998 statele membre pot continua să importe produse pescărești provenind din țări terțe neincluse în lista anexată prezentei decizii, în temeiul articolului 11 alineatul (7) din Directiva 91/493/CEE.
(2) Statele membre se asigură că produsele pescărești importate în temeiul condițiilor stipulate la alineatul (1) sunt comercializate doar pe piața internă a statului membru sau a statelor membre importatoare care permit această derogare, precum și ca țara de origine să fie indicată clar pe eticheta produsului.
Articolul 4
Prezenta decizie se aplică cu începere de la data de 1 iulie 1997.
Articolul 5
Prezenta decizie se adresează statelor membre.
Adoptată la Bruxelles, 22 aprilie 1997.